**Smrt**

I smrt će biti sasma nešto ljudsko
Na ležaju se tijelo s nečim nevidljivim hrve
i hropti
i smalaksava i stenje
i onda stane.
Ko kad mašina stane. I stoji. Ni makac.

I ljudi u to što se zbilo gledaju ko u neki svršen poso
i podižu se kao kad se podižu od stola
i sluškinje se uprav tad najviše uzrade

Mati će živinski kriknuti
otac zaćutati
i buljiti nijemo cijelog dana

**Smrt i ja**

Smrt nije izvan mene. Ona je u meni
od najprvog početka: sa mnom raste
u svakom času
Jednog dana
ja zastanem
a ona raste dalje
u meni dok me cijelog ne proraste
i stigne na rub mene.
Moj svršetak
njen pravi je početak:
kad kraljuje dalje sama

1. Tko je autor navedenih djela i u kojem književnom razdoblju i stoljeću piše?
2. Što je pisac prvi uveo u hrvatsku književnost? Objasni.
3. Kako se zove njegova jedina zbirka pjesama? Zašto baš tako?
4. Koje njegove pjesme još poznaješ i koja ti je i zbog čega najdraža?
5. Kakav je inače stil njegove lirike?
6. Što je tema navedenih pjesama i s kojim motivima ih ostvaruje?
7. Značajke stiha i strofe obje pjesme?
8. Kakav je sadržajno i značenjski piščev pogled na smrt u obje pjesme?
9. Zašto se autor dominantno bavi ovakvim temama?
10. Ima li u njegovim pjesmama autobiografskih elemenata? Objasni.
11. Zašto izostavlja interpunkciju na kraju? Simbolika.